
Naslov: Pahor in Rupel z gimnazijci o osamosvajanju Slovenije
Napoved za voditelja:

Predsednik Republike Borut Pahor, kateremu bo jutri minilo tri leta, odkar je v državnem zboru zaprisegel in tudi formalno prevzel vodenje države, se je odločil, da bo z obiski po slovenskih šolah, ki naj bi jih izvajal vse do 25. junija prihodnje leto, ko bomo obeležili četrt stoletja slovenske državnosti, skušal posvetiti več pozornosti nastajanju samostojne slovenske države. Tako je danes skupaj z dr. Dimitrijem Ruplom, prvim zunanjim ministrom samostojne Slovenije, obiskal dijake tretjih letnikov brežiške gimnazije, kjer sta jima na poljuden in zanimiv skušala predstaviti dogodke iz tega obdobja. Vsak v svojem slogu pa sta odgovarjala tudi na vprašanja srednješolcev.

T- Iz Brežic GORAN ROVAN /

X- Snemalec in montažer Tomi Naglič /

V prepolni veliki predavalnici brežiške gimnazije se je zbralo več kot 150 dijakov, ki so lahko iz prve roke slišali, kako je potekalo osamosvajanje slovenske države. Mladi, ki so bili rojeni že v samostojni državi, menijo, da so o svoji bližnji preteklosti dobro seznanjeni.
T- ISTRA MAHNIČ /
»Mislim, da nas v šoli dobro poučujejo o teh letih osamosvajanja in da mladi dost vemo o tem, pa da bi morali biti ponosni.«
T- MATEJ ŠTRUCELJ /

»S tem smo se končno, stopili v širšo skupnost Evrope kot neodvisna, svobodna skupnost, država.Ponosen sem, da sem Slovenc.«
Nekateri pa so prepričani, da o osamosvajanju še ne vemo dovolj.

T- KATJA PINTERIČ /
»Po mojem skor mal premal. Sicer pa se mi zdi,  da s takimi obiski, sploh predsednika in ljudi, ki so bili takrat pač aktivni, na oblasti, se mi zdi, da lahko to pač širimo in se še bolj poučujemo o teh stvareh.«
Borut Pahor in Dimitrij Rupel sta odgovarjala tudi na vprašanja dijakov, med drugim tudi o tem, v kakšnem jeziku potekajo pogovori s tujimi državniki.
T- BORUT PAHOR /
X- predsednik Republike Slovenije /

»Ko se med seboj razumemo postane jezik irelevanten. Ko se ne postane jezik dostikrat bistven.«
T- dr. DIMITRIJ RUPEL /
X- nekdanji zunanji minister RS /

»Moja izkušnja je taka, da ljudje, ki lepo in dobro govorijo slovensko, tudi dobro govorijo druge jezike.«
Zaradi omejenega časa, vsi niso mogli javno zastaviti vprašanj in izraziti svojih mnenj.

X- ELA KOVAČIČ /

»Načelo je pač mene zanimalo, da smo na začetku v bistvu osamosvojitve napovedovali, da bomo mala Švica, po mojem mnenju postajamo mala Grčija. Me zanima recimo zakaj se je tud zdej ta 3,5 mio evrov porabilo za po mojem mnenju en nepotreben referendum, ko bi na drugi strani pač mogoče mal več naredili na tem, da bi se razvijala nova delovna mesta in da bi tudi mladi v bistvu ostali v Sloveniji.«
Predsednik države je pogovor z dijaki zaključil s predajo slovenske zastave, s katero naj bi še bolj poudarjali pripadnost državi, v kateri živimo .
